title: Регламент за изпълнение (ЕС) 2018/183 на Комисията от 7 февруари 2018 година за отказ за предоставяне на разрешение за употреба на формалдехида като фуражна добавка, принадлежаща към функционалните групи „консерванти“ и „подобрители на хигиенните условия“ (Текст от значение за ЕИП. )

text:
               8.2.2018

               BG

               Официален вестник на Европейския съюз

               L 34/6

         РЕГЛАМЕНТ ЗА ИЗПЪЛНЕНИЕ (ЕС) 2018/183 НА КОМИСИЯТА
   от 7 февруари 2018 година
   за отказ за предоставяне на разрешение за употреба на формалдехида като фуражна добавка, принадлежаща към функционалните групи „консерванти“ и „подобрители на хигиенните условия“
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като имат предвид, че:

               (1)

               В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето или отказа за предоставяне на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).

               (2)

               С Директива 83/466/ЕИО на Комисията (3) бе разрешена безсрочната употреба на формалдехида в съответствие с Директива 70/524/ЕИО като фуражна добавка, принадлежаща към групата на консервантите и предназначена за свине до шестмесечна възраст, която да бъде употребявана в обезмаслено мляко. Впоследствие посоченият продукт беше вписан в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.

               (3)

               Формалдехидът (ЕО № 200-001-8, CAS № 50-00-0) беше включен в установения с Регламент (ЕО) № 1451/2007 на Комисията (4) списък на активните вещества, на които трябва да бъде направена оценка с оглед на тяхното евентуално включване в приложение I, IA или IБ към Директива 98/8/ЕО на Европейския парламент и на Съвета (5). Регламент (ЕС) № 528/2012 на Европейския парламент и на Съвета, с който се заменя Директива 98/8/ЕО (6), не обхваща обаче продуктите, употребявани за консервиране на фураж чрез контролиране на вредителите, и по-конкретно за намаляване на замърсяването на фуражите със Salmonella, поради съображението, че тези продукти попадат в приложното поле на Регламент (ЕО) № 1831/2003. В съответствие с Решение 2013/204/ЕС на Комисията (7), от 1 юли 2015 г. биоцидите за употреба като консерванти за фураж, съдържащи формалдехид, не трябва да се пускат на пазара. Посочената дата бе определена с цел да се предостави необходимото време за преминаване от регулаторния режим за биоциди към режима за фуражни добавки съгласно Регламент (ЕО) № 1831/2003.

               (4)

               В съответствие с член 7 от Регламент (ЕО) № 1831/2003 бяха подадени две заявления за разрешаване на употребата на препарат от формалдехид като фуражна добавка за всички видове животни с искане добавката да се класифицира в категорията „технологични добавки“ и във функционалната група „консерванти“. И двете заявления включват употребата му в обезмаслено мляко за свине до шестмесечна възраст, в качеството му на съществуващ продукт, в съответствие с член 10, параграф 2 от Регламент (ЕО) № 1831/2003. Посочените заявления бяха придружени от данните и документите, изисквани съгласно член 7, параграф 3 от Регламент (ЕО) № 1831/2003.

               (5)

               Освен това в съответствие с член 7 от Регламент (ЕО) № 1831/2003 беше подадено заявление за разрешаване на употребата на препарат от формалдехид като фуражна добавка за свине и домашни птици с искане добавката да се класифицира в категорията „технологични добавки“ и във функционалната група „подобрители на хигиенните условия“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (6)

               В двете си становища от 28 януари 2014 г. (8) и в становището си от 1 юли 2014 г. (9) Европейският орган за безопасност на храните („Органът“) заключи, че по отношение на целевите видове при определени нива на концентрация препаратът от формалдехид би бил безопасен за пилета за угояване, кокошки носачки, японски пъдпъдъци и прасенца (отбити), но че не може да се определи безопасно ниво за всички видове и категории животни, в т.ч. всички домашни птици и свине. Освен това от всички налични изследвания не бе възможно да се изведе ниво на концентрация на формалдехида, което би било безопасно за възпроизводството на целевите видове. Органът също така стигна до заключението, че препаратът от формалдехид може потенциално да бъде ефективен като консервант, а като подобрител на хигиенните условия — и за намаляване на растежа на микробите в заразен със Salmonella фураж. В посочените три становища Органът стигна също така до заключението, че формалдехидът предизвиква опасения във връзка с безопасността на ползвателите. Формалдехидът е токсично вещество, силен дразнител, потенциален кожен и респираторен сенсибилизатор (включително може да предизвика астма като професионално заболяване) и причинява увреждания на очите. В своите становища Органът посочва, че докато за локалното дразнене се очаква да бъде силен фактор за отключване на карциногенезата, за по-ниските локални концентрации на формалдехид е известно, че образуват адукти с ДНК, поради което счете за разумно да не приема експозицията на непредизвикващата дразнене концентрация за изцяло лишена от риск. Освен това предвид наличните знания Органът стигна и до заключението, че не може да бъде отхвърлено наличието на причинно-следствена връзка между експозицията на формалдехид и левкемията. По отношение на исканата употреба на препарата от формалдехид във фуражи Органът стигна до заключението, че не може да бъде определено безопасно ниво на експозиция на кожата, очите и дихателната система. Ето защо Органът препоръча да бъдат взети мерки, с които да се гарантира, че дихателните пътища, кожата и очите на всяко лице, което борави с продукта, не са изложени на никакъв прах, пръски или пара, получени при употребата на формалдехид. Освен това той препоръча да се обмисли въпросът дали с въвеждането на строги защитни мерки ползвателите действително ще бъдат защитени. Органът също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (7)

               Съгласно Регламент (ЕО) № 1272/2008 на Европейския парламент и на Съвета (10) формалдехидът е класифициран като вещество, което е канцерогенно при вдишване (категория 1B) и мутагенно за зародишните клетки (категория 2).

               (8)

               В рамките на законодателството на Съюза в областта на здравословните и безопасни условия на труд се работи по изготвянето на гранични стойности на професионална експозиция на формалдехид. В своята препоръка от 30 юни 2016 г. (11) създаденият с Решение 2014/113/ЕС на Комисията (12) Научен комитет за граничните стойности на професионална експозиция се произнесе относно гранична стойност на формалдехида, основана на оценка на начина на действие, която гранична стойност впоследствие бе разгледана от тристранния Консултативен комитет за безопасност и здраве на работното място (13) в съответствие с процедурите за установяване на гранични стойности на професионална експозиция.

               (9)

               В съответствие с член 9 от Регламент (ЕО) № 1831/2003 при изготвянето на мярката относно разрешаването на употребата на дадена добавка се вземат под внимание изискванията на член 5, параграфи 2 и 3 от същия регламент, както и правото на Общността и други основателни фактори, свързани с разглеждания въпрос. Следователно решението за управление на риска във връзка с разрешаването на употребата на формалдехида като фуражна добавка следва да се основава на цялата налична информация относно разглежданите рискове, и по-специално, от една страна, на рисковете за ползвателите, по-конкретно работниците, до които води боравенето с формалдехид, а от друга — на рисковете за животните или за потребителите на съответните животински продукти, които биха възникнали поради факта, че формалдехидът не е използван като фуражна добавка.

               (10)

               В съответствие със законодателството на Съюза в областта на здравословните и безопасни условия на труд, и по-специално член 4 от Директива 2004/37/ЕО на Европейския парламент и на Съвета (14), работодателят трябва да намалява използването на канцероген или мутаген на работното място, по-конкретно като го заменя, доколкото това е технически възможно, с вещество, смес или процес, който при неговите условия на работа не е или е по-малко опасен за здравето или безопасността на работниците.

               (11)

               Предвид сериозните рискове за ползвателите, свързани с боравенето с формалдехида, предприемането на основан на замяна подход е целесъобразно и за тази добавка, като се отчетат преследваната с Регламент (ЕО) № 1831/2003 цел за осигуряване на високо равнище на защита на човешкото здраве и на интересите на ползвателите и предвиденият в Регламент (ЕО) № 178/2002 на Европейския парламент и на Съвета (15) принцип за предприемане на предохранителни мерки.

               (12)

               Що се отнася до възможните алтернативни продукти на формалдехида като добавка, принадлежаща към функционалната група на консервантите, понастоящем в рамките на същата функционална група е разрешена употребата в Съюза на редица добавки.

               (13)

               Що се отнася до възможните алтернативни продукти на формалдехида като добавка, принадлежаща към функционалната група на подобрителите на хигиенните условия (16), в момента се провеждат научни изследвания за разработване на добавки, които да са едновременно безопасни и ефикасни при намаляването на микробиологичното замърсяване във фуражите. В рамките на тази функционална група вече беше разрешена употребата на една добавка (17), поради което тя се счита за алтернатива — макар и с различен механизъм на действие — за намаляването на броя на бактериалните патогени, в т.ч. Salmonella spp, във фуражите, без да се предизвикват опасенията относно безопасността на ползвателите, свързани с употребата на формалдехид. Бяха подадени редица заявления за разрешаване на употребата на други добавки в рамките на посочената функционална група, които понастоящем се оценяват в съответствие с Регламент (ЕО) № 1831/2003. Освен това е възможно някои други добавки, например зоотехническите, да подобрят качеството на животинските продукти чрез намаляване на замърсяването с ентеропатогени като Salmonella spp.

               (14)

               Освен възможността за употреба във фуражите на алтернативни на формалдехида продукти за предвидените цели, изпълнението на хигиенните изисквания и на добрите практики по цялата верига на фуражите, както е предвидено в Регламент (ЕО) № 183/2005 на Европейския парламент и на Съвета (18), допринася за безопасността и качеството на фуражите посредством прилагането на подхода на превенция. По-специално в посочената уредба са предвидени конкретни хигиенни мерки за контрола, превенцията и третирането на заразен със Salmonella фураж.

               (15)

               От изложеното по-горе следва, че — като се вземат предвид неблагоприятните въздействия на формалдехида върху здравето на ползвателите, които боравят с веществото, заедно с прилагането на принципа на предпазливост за защитата на здравето на работниците и с факта, че като алтернативи на предвидените видове употреба на формалдехида във фуражите са налични някои продукти и мерки, които не предизвикват същите опасения за здравето на човека — предимствата от употребата на формалдехида не компенсират рисковете за здравето. Поради това предвидените в член 5 от Регламент (ЕО) № 1831/2003 условия за предоставяне на разрешение за употреба не са удовлетворени и съответно предоставянето на разрешение за употреба на формалдехида като фуражна добавка като консервант и подобрител на хигиенните условия следва да бъде отказано.

               (16)

               Тъй като продължаването на използването на формалдехид може да изложи на риск здравето на човека, фуражната добавка, принадлежаща към функционалната група „консерванти“ и предназначена за употреба в обезмаслено мляко за свине до шестмесечна възраст, както и съдържащите я премикси следва да бъдат изтеглени от пазара възможно най-бързо. От практически съображения обаче е необходимо да се предвиди ограничен във времето период за изтегляне на съществуващите запаси от съответните продукти от пазара, който да даде възможност на стопанските субекти да изпълнят надлежно задължението за тяхното изтегляне. Поради това следва да бъде предоставен ограничен период от време за изтеглянето от пазара на обезмасленото мляко, съдържащо добавката или премиксите, и на комбинираните фуражи, съдържащи такова обезмаслено мляко, с цел да бъде взета предвид употребата на тези продукти във веригата на фуражите.

               (17)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Отказ за предоставяне на разрешение
   Отказва се предоставянето на разрешение за употреба на формалдехид като добавка при храненето на животните, която принадлежи към категорията „технологични добавки“ и към функционалните групи „консерванти“ и „подобрители на хигиенните условия“.
   Член 2
   Изтегляне от пазара
   1.   Съществуващите запаси от формалдехид като добавка, принадлежаща към категорията „технологични добавки“ и към функционалната група „консерванти“ и предназначена за употреба в обезмаслено мляко за свине до шестмесечна възраст, и от съдържащите тази добавка премикси се изтеглят от пазара възможно най-бързо и не по-късно от 28 май 2018 г.
   2.   Обезмасленото мляко, съдържащо добавката, или обезмасленото мляко, съдържащо премиксите, както е посочено в параграф 1, и комбинираните фуражи, съдържащи такова обезмаслено мляко, които са произведени преди 28 май 2018 г., се изтеглят от пазара възможно най-бързо и не по-късно от 28 август 2018 г.
   Член 3
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 февруари 2018 година.

            За Комисията

            Председател

         Jean-Claude JUNCKER

      (1)  ОВ L 268, 18.10.2003 г., стр. 29.

      (2)  Директива 70/524/ЕИО на Съвета от 23 ноември 1970 г. относно добавките при храненето на животни (ОВ L 270, 14.12.1970 г., стр. 1).

      (3)  Четиридесет и трета директива 83/466/ЕИО на Комисията от 28 юли 1983 г. за изменение на приложенията към Директива 70/524/ЕИО на Съвета относно добавките при храненето на животни (ОВ L 255, 15.9.1983 г., стр. 28). По-прецизно химично описание на добавката бе направено в Директива 85/429/ЕИО на Комисията от 8 юли 1985 г. за изменение на приложенията към Директива 70/524/ЕИО на Съвета относно добавките при храненето на животни (ОВ L 245, 12.9.1985 г., стр. 1).

      (4)  Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (ОВ L 325, 11.12.2007 г., стр. 3).

      (5)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).

      (6)  Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (ОВ L 167, 27.6.2012 г., стр. 1).

      (7)  Решение 2013/204/ЕС на Комисията от 25 април 2013 г. относно невключването на формалдехида в продуктов тип 20 в приложение I, IА или IБ към Директива 98/8/ЕО на Европейския парламент и на Съвета относно пускането на пазара на биоциди (ОВ L 117, 27.4.2013 г., стр. 18).

      (8)  EFSA Journal (Бюлетин на ЕОБХ) 2014;12(2):3561 и EFSA Journal (Бюлетин на ЕОБХ) 2014;12(2):3562.

      (9)  EFSA Journal (Бюлетин на ЕОБХ), 2014;12(7):3790.

      (10)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

      (11)  SCOEL/REC/125. Може да бъде намерена на следния адрес: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (12)  Решение 2014/113/ЕС на Комисията от 3 март 2014 г. за създаване на Научен комитет за граничните стойности на професионална експозиция на химични агенти и за отмяна на Решение 95/320/ЕО (ОВ L 62, 4.3.2014 г., стр. 18).

      (13)  Консултативният комитет за безопасност и здраве на работното място бе създаден с Решение 2003/C 218/01 на Съвета от 22 юли 2003 г. за създаване на Консултативен комитет за безопасност и здраве на работното място (ОВ C 218, 13.9.2003 г., стр. 1).

      (14)  Директива 2004/37/ЕО на Европейския парламент и на Съвета от 29 април 2004 г. относно защитата на работниците от рискове, свързани с експозицията на канцерогени или мутагени по време на работа (шеста специална директива по смисъла на член 16, параграф 1 от Директива 89/391/ЕИО на Съвета) (ОВ L 158, 30.4.2004 г., стр. 50).

      (15)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

      (16)  Тази функционална група бе създадена с Регламент (ЕС) 2015/2294 на Комисията от 9 декември 2015 г. за изменение на Регламент (ЕО) № 1831/2003 на Европейския парламент и на Съвета във връзка със създаването на нова функционална група фуражни добавки (ОВ L 324, 10.12.2015 г., стр. 3) в резултат на технологичното и научно развитие.

      (17)  Регламент за изпълнение (ЕС) 2017/940 на Комисията от 1 юни 2017 г. за разрешаване на употребата на мравчена киселина като фуражна добавка за всички видове животни (ОВ L 142, 2.6.2017 г., стр. 40).

      (18)  Регламент (ЕО) № 183/2005 на Европейския парламент и на Съвета от 12 януари 2005 г. за определяне на изискванията за хигиена на фуражите (ОВ L 35, 8.2.2005 г., стр. 1).


title: Регламент за изпълнение (ЕС) 2018/185 на Комисията от 7 февруари 2018 година за изменение на Регламент за изпълнение (ЕС) № 540/2011 по отношение на условията на одобрението на активното вещество пенфлуфен (Текст от значение за ЕИП. )

text:
                  8.2.2018

                  BG

                  Официален вестник на Европейския съюз

                  L 34/13

            РЕГЛАМЕНТ ЗА ИЗПЪЛНЕНИЕ (ЕС) 2018/185 НА КОМИСИЯТА
      от 7 февруари 2018 година
      за изменение на Регламент за изпълнение (ЕС) № 540/2011 по отношение на условията на одобрението на активното вещество пенфлуфен
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
      като има предвид, че:

                  (1)

                  Активното вещество пенфлуфен е одобрено с Регламент за изпълнение (ЕС) № 1031/2013 на Комисията (2) и е включено в част Б от приложението към Регламент за изпълнение (ЕС) № 540/2011 на Комисията (3). Одобрението е ограничено до употребата за третиране на картофени клубени, предназначени за посадъчен материал, преди или по време на засаждане, като засаждането на третирани с пенфлуфен клубени върху една и съща обработваема площ се ограничава до веднъж на всеки три години.

                  (2)

                  В съответствие с член 7, параграф 1 от Регламент (ЕО) № 1107/2009 на 13 май 2014 г. Bayer CropScience AG — производителят на активното вещество, подаде заявление до определената за докладчик държава членка — Обединеното кралство, с което поиска изменение на условията на одобрението на пенфлуфен, за да се разреши употребата му при други семена. В досието беше описана употребата при ечемик и при пшеница. В съответствие с член 9, параграф 3 от същия регламент на 16 юни 2014 г. Обединеното кралство уведоми заявителя, останалите държави членки, Европейския орган за безопасност на храните (наричан по-долу „Органът“) и Комисията, че заявлението е допустимо.

                  (3)

                  Определената за докладчик държава членка направи оценка на новия вид употреба на активното вещество пенфлуфен по отношение на евентуалното въздействие върху здравето на човека и на животните и върху околната среда, в съответствие с разпоредбите на член 4 от Регламент (ЕО) № 1107/2009, и на 5 август 2015 г. представи на Комисията и на Органа проект на доклад за оценка. В съответствие с член 12, параграф 3 от същия регламент от заявителя беше поискана допълнителна информация. Обединеното кралство направи оценка на допълнителната информация и на 8 юли 2016 г. представи на Комисията и на Органа актуализиран проект на доклад за оценка.

                  (4)

                  На 3 ноември 2016 г. Органът предаде на Комисията заключението си (4) относно това дали може да се очаква новите видове употреба на активното вещество пенфлуфен да отговарят на критериите за одобрение, предвидени в член 4 от Регламент (ЕО) № 1107/2009. На 23 януари 2017 г. Комисията представи проекта на добавка към доклада за преразглеждане във връзка с пенфлуфен и проект на регламент пред Постоянния комитет по растенията, животните, храните и фуражите.

                  (5)

                  Заявителят беше поканен да представи забележките си по добавката към доклада за преразглеждане.

                  (6)

                  Бе установено, че предвидените в член 4 от Регламент (ЕО) № 1107/2009 критерии за одобрение са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, когато продуктът за растителна защита е използван за третиране на семена или друг посадъчен материал, когато са посети или когато е засаден. Поради това е целесъобразно да се отмени ограничението за употреба на пенфлуфен само за картофени клубени, предназначени за посадъчен материал, и да се разреши употребата му и за други семена или друг посадъчен материал.

                  (7)

                  В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания е необходимо и целесъобразно условията за одобрение да бъдат изменени, като същевременно се запазят определени условия и ограничения, а от заявителя да се изиска да предостави потвърждаващата информация, предвидена в първото одобрение.

                  (8)

                  С Регламент за изпълнение (ЕС) № 1031/2013 от заявителя се изисква да представи, в срок от две години от влизането в сила на регламента, потвърждаваща информация относно риска в дългосрочен план за птиците. Това изискване се счита за изпълнено, тъй като заявителят представи тези данни като част от досието, с което поиска изменение на условията на одобрението на активното вещество пенфлуфен. Държавите членки следва да се възползват от тази нова информация и ако е целесъобразно, да проверят националните разрешения за продуктите, съдържащи пенфлуфен.

                  (9)

                  С Регламент за изпълнение (ЕС) № 1031/2013 също така се изисква на Комисията да бъде предоставена информация относно спецификацията на техническия материал, произведен за търговски цели. Това изискване се счита за изпълнено, тъй като посочените данни бяха подложени на оценка от Обединеното кралство като част от процедурата за изменение на условията на одобрението на активното вещество пенфлуфен.

                  (10)

                  Поради това приложението към Регламент за изпълнение (ЕС) № 540/2011 следва да бъде съответно изменено.

                  (11)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Изменение на Регламент за изпълнение (ЕС) № 540/2011
      Приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
      Член 2
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 7 февруари 2018 година.

               За Комисията

               Председател

            Jean-Claude JUNCKER

         (1)  ОВ L 309, 24.11.2009 г., стр. 1.

         (2)  Регламент за изпълнение (ЕС) № 1031/2013 на Комисията от 24 октомври 2013 г. за одобряване, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, на активното вещество пенфлуфен и за изменение на приложението към Регламент за изпълнение (ЕС) № 540/2011 (ОВ L 283, 25.10.2013 г., стр. 17).

         (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

         (4)  EFSA Journal (Бюлетин на ЕОБХ) 2016; 14(11):4604. Достъпен на следния интернет адрес: www.efsa.europa.eu.

         ПРИЛОЖЕНИЕ
         Графа „Специфични разпоредби“ от ред 55 — пенфлуфен — в част Б от приложението към Регламент за изпълнение (ЕС) № 540/2011 се заменя със следното:

            „ЧАСТ А
            Може да бъде разрешена единствено употребата за третиране на семена или на друг посадъчен материал, като прилагането на веществото върху една и съща обработваема площ се ограничава до веднъж на всеки три години.
            ЧАСТ Б
            За прилагането на единните принципи, посочени в член 29, параграф 6 от Регламент (ЕО) № 1107/2009, се вземат предвид заключенията от доклада за преразглеждане на пенфлуфен, и по-специално допълнения I и II към него, в окончателния му вид, изготвен от Постоянния комитет по хранителната верига и здравето на животните на 15 март 2013 г., и заключенията от добавката към доклада за преразглеждане във връзка с пенфлуфен, и по-специално допълнения I и II към нея, в окончателния ѝ вид, изготвена от Постоянния комитет по растенията, животните, храните и фуражите на 13 декември 2017 г.
            При тази цялостна оценка държавите членки обръщат особено внимание на:

                        а)

                        безопасността на операторите;

                        б)

                        риска в дългосрочен план за птиците;

                        в)

                        опазването на подпочвените води, когато веществото се прилага в райони, уязвими поради своите почвени и/или климатични условия;

                        г)

                        остатъчните вещества в повърхностните води, отвеждани с цел ползване като питейна вода, във или от области, в които се използват продукти, съдържащи пенфлуфен.

                  Когато е целесъобразно, условията за употреба включват мерки за ограничаване на риска.
            Заявителят предоставя потвърждаваща информация относно значимостта на метаболита M01 (пенфлуфен-3-хидроксибутил) в подпочвените води, ако пенфлуфенът бъде класифициран като канцерогенно вещество категория 2 съгласно Регламент (ЕО) № 1272/2008 на Европейския парламент и на Съвета (*1). Тази информация се предоставя на Комисията, на държавите членки и на Органа в срок от шест месеца от нотифицирането на решението за класифициране на посоченото вещество.


title: Регламент за изпълнение (ЕС) 2018/200 на Комисията от 9 февруари 2018 година за изменение на Регламент (ЕС) 2016/44 на Съвета за ограничителни мерки с оглед на положението в Либия

text:
               10.2.2018

               BG

               Официален вестник на Европейския съюз

               L 38/11

         РЕГЛАМЕНТ ЗА ИЗПЪЛНЕНИЕ (ЕС) 2018/200 НА КОМИСИЯТА
   от 9 февруари 2018 година
   за изменение на Регламент (ЕС) 2016/44 на Съвета за ограничителни мерки с оглед на положението в Либия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение (ОВППС) 2015/1333 на Съвета от 31 юли 2015 г. относно ограничителни мерки с оглед на положението в Либия и за отмяна на Решение 2011/137/ОВППС (1),
   като взе предвид Регламент (EС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) № 204/2011 (2), и по-специално член 20, буква б) от него,
   като има предвид, че:

               (1)

               Приложение V към Регламент (ЕС) 2016/44 съдържа списък на плавателните съдове, посочени от Комитета по санкциите на ООН в съответствие с параграф 11 от Резолюция 2146 (2014) на Съвета за сигурност на Организацията на обединените нации. Тези плавателни съдове са обект на няколко забрани по силата на Регламент (ЕС) 2016/44, включително забрана за товарене, превоз или разтоварване на суров нефт от Либия и за достъп до пристанищата на територията на Съюза.

               (2)

               На 2 февруари 2018 г. Комитетът към Съвета за сигурност на ООН измени вписването относно плавателния съд CAPRICORN в списъка на съдовете, подлежащи на ограничителни мерки. Ето защо приложение V към Регламент (ЕС) 2016/44 следва да бъде съответно изменено.

               (3)

               За да се гарантира ефективността на мерките, предвидени в настоящия регламент, той следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение V към Регламент (ЕС) 2016/44 се изменя в съответствие с посоченото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 февруари 2018 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 206, 1.8.2015 г., стр. 34.

      (2)  ОВ L 12, 19.1.2016 г., стр. 1.

      ПРИЛОЖЕНИЕ
      Приложение V към Регламент (ЕС) 2016/44 се изменя както следва:
      Вписването:

                     „1.

                     Наименование: CAPRICORN
                     Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, транспортиране или разтоварване; забрана за влизане в пристанища). Съгласно точка 11 от Резолюция 2146 това вписване беше подновено от Комитета на 18 януари 2018 г. и е валидно до 17 април 2018 г., освен ако действието му не бъде прекратено по-рано от Комитета съгласно точка 12 от Резолюция 2146. Държава на знамето: неизвестна:

                        Допълнителна информация

                     Вписан на 21 юли 2017 г. ММО: 8900878. Към 21 септември 2017 г. съдът е бил локализиран в международни води край Обединените арабски емирства.“

      се заменя със следното:

                     „1.

                     Наименование: NADINE
                     Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, транспортиране или разтоварване; забрана за влизане в пристанища). Съгласно точка 11 от Резолюция 2146 това вписване беше подновено от Комитета на 18 януари 2018 г. и е валидно до 17 април 2018 г., освен ако действието му не бъде прекратено по-рано от Комитета съгласно точка 12 от Резолюция 2146. Държава на знамето: Палау.

                        Допълнителна информация

                     Вписан на 21 юли 2017 г. ММО: 8900878. Към 19 януари 2018 г., съдът е бил локализиран близо до крайбрежието на Muscat, Оман, извън неговите териториални води.“


title: Регламент за изпълнение (ЕС) 2018/197 на Съвета от 9 февруари 2018 година за прилагане на член 9 от Регламент (ЕО) № 1183/2005 за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго

text:
               10.2.2018

               BG

               Официален вестник на Европейския съюз

               L 38/2

         РЕГЛАМЕНТ ЗА ИЗПЪЛНЕНИЕ (ЕС) 2018/197 НА СЪВЕТА
   от 9 февруари 2018 година
   за прилагане на член 9 от Регламент (ЕО) № 1183/2005 за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1183/2005 на Съвета от 18 юли 2005 г. за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго (1), и по-специално член 9,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 юли 2005 г. Съветът прие Регламент (ЕО) № 1183/2005.

               (2)

               На 1 февруари 2018 г. комитетът към Съвета за сигурност на ООН, създаден съгласно Резолюция 1533 (2004) на Съвета за сигурност на ООН, добави четири лица към списъка на лицата и образуванията, подлежащи на ограничителни мерки. Поради това тези лица следва да бъдат добавени към приложение I към Регламент (ЕО) № 1183/2005. Тъй като две от тези лица вече са посочени в приложение Iа към същия регламент, те следва да бъдат заличени от приложение Iа към същия регламент и да бъдат посочени в приложение I към същия регламент.

               (3)

               Поради това приложения I и Ia към Регламент (ЕО) № 1183/2005 следва да бъдат съответно изменени,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 1183/2005 се изменя съгласно предвиденото в приложение I към настоящия регламент.
   Член 2
   Приложение Ia към Регламент (ЕО) № 1183/2005 се изменя съгласно приложение II към настоящия регламент.
   Член 3
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 февруари 2018 година.

            За Съвета

            Председател

         Е. ЗАХАРИЕВА

      (1)  ОВ L 193, 23.7.2005 г., стр. 1.

      ПРИЛОЖЕНИЕ I
      В списъка, съдържащ се в част а) от приложение I към Регламент (ЕО) № 1183/2005, се добавят посочените по-долу лица:

                     „32.

                     Muhindo Akili Mundos (известен още като: a) Charles Muhindo Akili Mundos; б) Akili Muhindo; в) Muhindo Mundos)

               Длъжност: a) генерал от въоръжените сили на ДРК (FARDC), командир на 31-ва бригада; б) бригаден генерал от FARDC
         Дата на раждане: 10 ноември 1972 г.
         Място на раждане: Демократична република Конго
         Гражданство: Демократична република Конго
         Дата на посочване от ООН: 1 февруари 2018 г.
         Други сведения: Muhindo Akili Mundos е генерал от въоръжените сили на FARDC, командир на 31-ва бригада. През септември 2014 г. е назначен за командир на оперативния сектор на FARDC в районите на Beni и Lubero, включително операцията Sukola I срещу Алианса на демократичните сили (ADF). Остава на тази длъжност до юни 2015 г. Той представлява също заплаха за мира, стабилността и сигурността на ДРК съгласно точка 7, буква д) от Резолюция 2293 на Съвета за сигурност на ООН.
         Допълнителни сведения от описателното обобщение на основанията за включване в списъка, предоставено от Комитета по санкциите:
         Основания за вписването:
         Muhindo Akili Mundos беше вписан на 1 февруари 2018 г. въз основа на критериите, посочени в параграф 7, буква д) от Резолюция 2293 (2016) и препотвърдени в Резолюция 2360 (2017).
         Допълнителна информация:
         Muhindo Akili Mundos е командир от конгоанската армия, отговорен за военните операции срещу ADF по време на операция Sukola I в периода август 2014 г. — юни 2015 г. Бойната единица на FARDC под командването на Mundos не се намесва, за да предотврати погазването на човешките права от ADF, в това число нападения срещу цивилни лица. Mundos набира и въоръжава бивши бойци от местни въоръжени групи за участие в извънсъдебните екзекуции и масовите убийства, извършени от ADF.
         Докато е командир на операцията на FARDC Sukola I, Mundos също ръководи и оказва подкрепа на фракция на подгрупа на ADF, известна като ADF-Mwalika. Под командването на Mundos ADF-Mwalika извършва нападения срещу цивилни лица. По време на тези операции бойците на FARDC под командването на Mundos оказват допълнителна подкрепа на ADF-Mwalika.

                     33.

                     Guidon Shimiray Mwissa

               Дата на раждане: 13 март 1980 г.
         Място на раждане: Kigoma, Walikale, Демократична република Конго
         Дата на посочване от ООН: 1 февруари 2018 г.
         Други сведения: Завършил средно образование, социални науки в Mpofi; на 16-годишна възраст се включва във въоръжената група, командвана от She Kasikila; постъпва във FARDC с Kasikila, като става батальонен офицер (S3); ранен през 2007 г., по-късно се включва в Mai Mai Simba под ръководството на тогавашния командир „Mando“; участва в създаването на NDC през 2008 г., като става заместник-командир, отговарящ за Aigle Lemabé Brigade. Той представлява също заплаха за мира, стабилността и сигурността на ДРК съгласно точка 7, буква ж) от Резолюция 2293 на Съвета за сигурност на ООН.
         Допълнителни сведения от описателното обобщение на основанията за включване в списъка, предоставено от Комитета по санкциите:
         Основания за вписването:
         Guidon Shimiray Mwissa беше вписан на 1 февруари 2018 г. въз основа на критериите, посочени в параграф 7, буква ж) от Резолюция 2293 (2016) и препотвърдени в Резолюция 2360 (2017).
         Допълнителна информация:
         „Генерал“ Guidon Shimiray Mwissa напуска Nduma defense du Congo (NDC) и през 2014 г. създава собствена група NDC-R.
         Групата NDC-R, оглавявана от Guidon Shimiray Mwissa, използва деца войници и ги разполага в зоните на въоръжен конфликт. Групата NDC-R е обвинена също в погазване на човешките права в източните провинции, както и за налагането на незаконни данъци в златодобивните райони, и използването на постъпленията за купуване на оръжия в нарушение на оръжейното ембарго срещу ДРК.

                     34.

                     Lucien Nzambamwita (известен още като: André Kalume)

               Дата на раждане: 1966 г.
         Място на раждане: Cellule Nyagitabire, сектор Ruvune, община Kinyami, префектура Byumba, Руанда
         Гражданство: Руанда
         Дата на посочване от ООН: 1 февруари 2018 г.
         Други сведения: Той представлява заплаха за мира, стабилността и сигурността на ДРК съгласно точка 7, буква й) от Резолюция 2293 на Съвета за сигурност на ООН.
         Допълнителни сведения от описателното обобщение на основанията за включване в списъка, предоставено от Комитета по санкциите:
         Основания за вписването:
         Lucien Nzambamwita е вписан на 1 февруари 2018 г. въз основа на критериите, посочени в параграф 7, буква й) от Резолюция 2293 (2016) и препотвърдени в Резолюция 2360 (2017).
         Допълнителна информация:
         Lucien Nzambamwita (известен още като: André Kalume) е военен ръководител на Демократичните сили за освобождение на Руанда (FDLR), действащ в ДРК, което подкопава мира, стабилността и сигурността на ДРК, и носи отговорност за нарушения на правата на човека, включително за нападения и избиване на цивилни. На 31 декември 2012 г. Комитетът по санкциите налага санкции на FDLR.

                     35.

                     Gédéon Kyungu Mutanga Wa Bafunkwa Kanonga

               Длъжност/чин: Ръководител на бунтовниците в Katanga
         Дата на раждане: 1974 г.
         Място на раждане: Територия Manono, провинция Katanga (днес провинция Tanganyika)
         Дата на посочване от ООН: 1 февруари 2018 г.
         Други сведения: Gédéon Kyungu принадлежи към етническата група Balubakat. След като завършва основно образование в Likasi и средно образование в Manono, получава степен по педагогика. През 1999 г. се присъединява към движението Maï Maï и от 2003 г. командва една от най-активните групи в провинция Katanga. През 2006 г. посещава мироопазващите сили на ООН, за да се интегрира чрез процеса на разоръжаване, демобилизация и реинтеграция. Избягва от затвора през 2011 г. и се предава през октомври 2016 г. Той представлява заплаха за мира, стабилността и сигурността на ДРК съгласно точка 7, буква д) от Резолюция 2293 на Съвета за сигурност на ООН.
         Допълнителни сведения от описателното обобщение на основанията за включване в списъка, предоставено от Комитета по санкциите:
         Основания за вписването:
         Gédéon Kyungu Mutanga Wa Bafunkwa Kanonga е вписан на 1 февруари 2018 г. въз основа на критериите, посочени в параграф 7, буква д) от Резолюция 2293 (2016) и препотвърдени в Резолюция 2360 (2017).
         Допълнителна информация:
         Като ръководител на милиция Bakata Katanga (известна още като Kata Katanga) в периода 2011—2014 г. Gédéon Kyungu Mutanga участва в тежки нарушения на правата на човека като убийства и нападения срещу цивилното население, особено в селските райони на провинция Katanga. Като командир на въоръжената група Bakata Katanga, която е отговорна за тежки нарушения на правата на човека и военни престъпления, включително нападения срещу цивилното население в югоизточните части на ДРК, Gédéon Kyungu Mutanga следователно представлява заплаха за мира, стабилността и сигурността в ДРК.“

      ПРИЛОЖЕНИЕ II
      Вписванията за посочените по-долу лица се заличават в част А) от приложение Iа към Регламент (ЕО) № 1183/2005:

                     „9.

                     Gédéon Kyungu Mutanga;

                     13.

                     Muhindo Akili Mundos.“


title: Регламент за изпълнение (ЕС) 2018/198 на Комисията от 7 февруари 2018 година за отмяна на Регламент за изпълнение (ЕС) № 716/2012 относно класирането на някои стоки в Комбинираната номенклатура

text:
               10.2.2018

               BG

               Официален вестник на Европейския съюз

               L 38/7

         РЕГЛАМЕНТ ЗА ИЗПЪЛНЕНИЕ (ЕС) 2018/198 НА КОМИСИЯТА
   от 7 февруари 2018 година
   за отмяна на Регламент за изпълнение (ЕС) № 716/2012 относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на някои стоки.

               (2)

               С Регламент за изпълнение (ЕС) № 716/2012 (3) Комисията класира два вида коластра на прах в капсули в позиция 1901 от Комбинираната номенклатура като „хранителни продукти, приготвени от продуктите от № 0401 до 0404, несъдържащи какао или съдържащи тегловно по-малко от 5 % какао, изчислено на базата на напълно обезмаслена маса, неупоменати, нито включени другаде“. Изделията не бяха класирани в позиция 2106 от Комбинираната номенклатура, тъй като Комисията прецени, че в текста на позиция 1901 те са описани по-точно, отколкото в позиция 2106.

               (3)

               С Регламент за изпълнение (ЕС) 2017/1343 (4) Комисията въведе нова допълнителна забележка 4 в глава 19 от Комбинираната номенклатура, за да се гарантира, че класирането на някои хранителни препарати е в съответствие със съдебната практика на Съда на Европейския съюз. В съответствие с допълнителната забележка 4 към глава 19 от Комбинираната номенклатура, коластрата на прах в капсули, посочена в Регламент (ЕО) № 716/2012, следва да бъде класирана в позиция 2106.

               (4)

               Вследствие на гореизложеното Регламент (ЕО) № 716/2012 следва да бъде отменен, за да се предотвратят евентуални различия в тарифното класиране на коластрата на прах в капсули и да се осигури еднакво прилагане на Комбинираната номенклатура в Европейския съюз.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 716/2012 се отменя.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 февруари 2018 година.

            За Комисията,

            от името на председателя,

         Stephen QUEST

            Генерален директор

            Генерална дирекция „Данъчно облагане и митнически съюз“

      (1)  ОВ L 269, 10.10.2013 г., стр. 1.

      (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

      (3)  Регламент за изпълнение (ЕС) № 716/2012 на Комисията от 30 юли 2012 г. относно класирането на някои стоки в Комбинираната номенклатура (ОВ L 210, 7.8.2012 г., стр. 6).

      (4)  Регламент за изпълнение (ЕС) 2017/1343 на Комисията от 18 юли 2017 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 186, 19.7.2017 г., стр. 1).


title: Регламент за изпълнение (ЕС) 2018/507 на Комисията от 26 март 2018 година за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа

text:
               27.3.2018

               BG

               Официален вестник на Европейския съюз

               L 83/11

         РЕГЛАМЕНТ ЗА ИЗПЪЛНЕНИЕ (ЕС) 2018/507 НА КОМИСИЯТА
   от 26 март 2018 година
   за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква д) от него,
   като има предвид, че:

               (1)

               С Регламент (ЕИО) № 2658/87 е установена номенклатура от стоки (наричана по-нататък „Комбинираната номенклатура“), която се съдържа в приложение I към посочения регламент.

               (2)

               В интерес на правната сигурност е необходимо да бъдат внесени уточнения по отношение на класирането на капсули, таблетки, пастили и хапчета, произведени от продукти от глава 15.

               (3)

               Съгласно решението на Съда на Европейския съюз по съединени дела C-410/08—C-412/08 (2) годните за консумация хранителни препарати, предназначени за използване като хранителни добавки, съставени главно от растително или животинско масло с добавка на витамини и представени под формата на дози (капсули), трябва да бъдат класирани в позиция 2106 („Хранителни продукти, неупоменати, нито включени другаде“).

               (4)

               В това решение Съдът уточнява, че в конкретния случай начинът на представяне на съответните стоки е определящ и разкрива използването им като хранителна добавка, тъй като определя дозирането на годните за консумация хранителни препарати, начина на приемането им и мястото, където се предполага, че влизат в действие. Следователно обвивката е фактор, който, заедно със съдържанието, определя употребата и характера на съответните стоки. Фактът, че суровините, от които са съставени годните за консумация хранителни препарати, спадат отчасти към позиции 1515 и 1517 от КН, не изключва класирането им в позиция 2106. Позиции 1515 и 1517 от КН не позволяват отчитане на тази характеристика на стоките.

               (5)

               Проблеми, свързани с тарифното класиране, биха могли да възникнат при класирането на други годни за консумация хранителни препарати, произведени от продукти от глава 15, които по състав и предназначение наподобяват продуктите, разгледани в горепосоченото решение на Съда, и които съдържат определена доза и са представени под формата на капсули, таблетки, пастили или хапчета.

               (6)

               В обяснителните бележки към Хармонизираната система относно позиция 2106 се уточнява, че тази позиция включва препаратите, означавани често с името „хранителни добавки“, с добавка на витамини, а понякога и на много малки количества железни съединения, които са представени в опаковки, на които е указано, че са предназначени за поддържане на организма в добро здраве.

               (7)

               Хранителните добавки, произведени от продукти от глава 15, които са представени под формата на дози, като капсули, таблетки, пастили и хапчета, не са обхванати от посочената глава, тъй като специфичната форма на представяне е показателна за предназначението им на хранителна добавка. Хранителните добавки са много специфичен вид хранителни препарати, упоменати единствено в обяснителните бележки към Хармонизираната система за позиция 2106 и обикновено представяни под формата на дози. Следователно хранителните препарати, предназначени за използване като хранителни добавки, представени под формата на дози и произведени от продукти от глава 15, не изпълняват изискванията на никоя от позициите от посочената глава и следва да бъдат класирани в позиция 2106.

               (8)

               От съображения за правна сигурност разпоредбите на Комбинираната номенклатура следва да отразяват посочената по-горе съдебна практика. Това беше отчасти постигнато с въвеждането на допълнителна забележка 5 към глава 21 с Регламент за изпълнение (ЕС) № 698/2013 на Комисията (3) и с въвеждането на допълнителна забележка 4 към глава 19 с Регламент за изпълнение (ЕС) 2017/1343 на Комисията (4). От съображения за последователност и съгласуваност с посочените предходни мерки следва също да се въведе съответна допълнителна забележка към глава 15.

               (9)

               Поради това следва да бъде добавена нова допълнителна забележка в част втора, глава 15 от Комбинираната номенклатура, за да се осигури еднакво тълкуване в целия Съюз.

               (10)

               Регламент (ЕИО) № 2658/87 следва да бъде съответно изменен.

               (11)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   В част втора, глава 15 от Комбинираната номенклатура, съдържаща се в приложение I към Регламент (ЕИО) № 2658/87, се добавя следната допълнителна забележка 5:

                  „5.

                  Хранителни препарати, произведени от продукти от глава 15, представени под формата на дози, като капсули, таблетки, пастили и хапчета, предназначени за използване като хранителни добавки, се изключват от настоящата глава. Основният характер на хранителна добавка се придава не само от съставките на препарата, но и от неговата специфична форма на представяне, която е показателна за предназначението му като хранителна добавка, тъй като определя дозирането на препарата, начина на приемането му и мястото, където се предполага, че той се активира. Тези хранителни препарати следва да бъдат класирани в позиция 2106, освен ако са посочени или включени на друго място.“

   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 26 март 2018 година.

            За Комисията

            Председател

         Jean-Claude JUNCKER

      (1)  ОВ L 256, 7.9.1987 г., стр. 1.

      (2)  Решение от 17 декември 2009 г., Swiss Caps AG, съединени дела C-410/08—C-412/08, ECLI:EU:C:2009:794.

      (3)  Регламент за изпълнение (ЕС) № 698/2013 на Комисията от 19 юли 2013 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 198, 23.7.2013 г., стр. 35).

      (4)  Регламент за изпълнение (ЕС) 2017/1343 на Комисията от 18 юли 2017 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 186, 19.7.2017 г., стр. 1).